Thanos

Thanos on Marvel-kustantamon sarjakuvissa esiintyvä universumin valloitusta havitteleva superroisto. Thanoksen loi käsikirjoittaja Jim Starlin. Hahmon ensiesiintyminen tapahtui Iron Man-lehden numerossa 55 helmikuussa 1973.

Vaikka Starlin luultavasti tarkoitti Thanoksen Rautamiehen viholliseksi, hahmo on kasvanut vuosien varrella ensin Adam Warlockin ja lopulta koko Marvel-universumin sankareiden planeettainväliseksi arkkipahaksi. Thanos palvoo valtiatar Kuolemaa, joka on Marvel-universumissa personifioitunut nuoreksi naiseksi.

Thanos on valloittanut universumin ainakin kolme kertaa, mutta on jokaisella kerralla päästänyt sen oman kyvyttömyytensä takia livahtamaan otteestaan. Nykyään titaani viettää rauhallisempaa elämää.

Suomessa Thanos esiintyi ensimmäisen kerran MARVEL-lehden numerossa 5 (1993).

Historia 
Thanos syntyi titaaneja (ikuisten alalaji) hallitsevan Mentorin lapseksi Saturnuksen Titanilla. Suurin osa Ikuisista ja titaaneista näyttää tavallisilta ihmisiltä, mutta Thanoksella oli syntyessään purppuran värinen iho. Vaikka titaanit kohtelivat häntä hyvin, Thanos kasvoi sisäänpäinkääntyneeksi ja pakkomielteiseksi.

Hän vahvisti itseään bionisilla lisäosilla ja meditaation avulla hänen voimansa kasvoivat valtaviksi. Samalla hän ihastui muinaisessa temppelissä Kuolemaan ja palvoakseen tätä tuhosi suurimman osan Titanista ja miljoonia titaaneja ydinräjähteillä — mukaan lukien oman äitinsä. Rikostensa vuoksi Thanos karkotettiinkin Titanilta.

Kiinnittääkseen Kuoleman huomion Thanos matkusti maapallolle ja kaappasi sieltä valtavia voimia sisältävän Kosmisen Kuution. Kostajat ja Kapteeni Ihme saivat kuitenkin Kuution tuhottua.

Myöhemmin Thanos kiinnostui vielä voimakkaammasta kosmisesta voimasta, Ikuisuuskivistä, joiden avulla hän saisi täydellisen herruuden universumiin. Pitkän keräilyn jälkeen Thanos sai haltuunsa kaikki Ikuisuuskivet Universumin vanhimmilta. Adam Warlock sai Thanoksen pysäytettyä hänen käyttäessään yhtä Ikuisuuskivistä. Kuolema kuitenkin palautti titaanin kuolleista, koska universumissa oli enemmän sieluja kuin mitä koskaan oli syntynytkään.

Kuolema halusi Thanoksen paikkaavan ongelman ja massiivisen urakkansa suorittaakseen Thanos sai haltuunsa kaikki Ikuisuuskivet, jotka hän yhdisti nk. Ikuisuuden Rautahanskaan. Thanoksesta tuli niin vahva, että hän tuli tappaneeksi puolet universumin asukkaista, voitti taistelussa lähes kaikki sankarit ja lopulta myös suurimman osan Marvelin kosmisista olennoista (joukossa oli mm. Galactus, Celestiaalit ja jopa itse Ikuisuus), jotka hyökkäsivät Thanoksen kimppuun yhtä aikaa apunaan Kuolema ja Mefisto. Omnipotentti mielipuoli sai aikaan suurta tuhoa universumissa, kunnes Adam Warlock ja Thanoksen alitajuiset pelot saivat hullun jumalan kaadettua. Tämä tarina esitettiin Suomessakin, Semic-kustantamon MARVEL-lehdessä 5 & 7 vuodelta 1993.

Näiden tapahtumien jälkeen Thanos vakuutti muuttuneensa ja hänestä tuli peräti yhden Ikuisuuskiven vartija. Nykyään Thanos keräilee kiinnostavina pitämiään tiedonhippusia kosmoksen saloista ja hakee vertaistaan haastetta. Hän on taistellut universumin voimakkaimpien olentojen, kuten Hopeasurffarin, Thorin ja hänen isänsä Odinin sekä avaruusolento Galactuksen kanssa.

Voimat ja varusteet 
Thanosilla on lukuisia eri supervoimia. Niistä vaarallisin lienee hänen nerokas mielensä. Thanos on osoittanut useasti kykyä rakentaa erilaisia teknisiä laitteita ja hän on loistava strategi.

Thanosilla on miltei laskemattomissa oleva fyysinen voima. Marvel-universumin suurin nostoluokka on 100 tonnia, mutta esimerkiksi sarjakuvakäsikirjoittaja Peter David on todennut Thanoksen voimaluokan olevan omaa luokkaansa. Thanos on esimerkiksi taistellut samanaikaisesti sekä Thoria että Möykkyä vastaan ilman suurempia ongelmia.

Thanoksen kestävyys on myös uskomattomalla tasolla. Thanos kesti ylijumala Odinin täyteen hiotun hyökkäyksen, mutta sai vain naarmuja ja mustelmia. Thanos ei myöskään tarvitse happea, ruokaa, juomaa tai mitään muutakaan, mikä olisi normaalille olennolle välttämätöntä elossa pysymiseksi. Hän selviää tyhjiössä ja suuristakin lämpötiloista vahingoittumattomana.

Thanoksen psioniset kyvyt ovat myös huomattavia. Telepatiallaan hän kykenee hallitsemaan ja aivopesemään jopa kokeneita telepaatikkoja (kuten Kuukäärmeen). Thanos pystyy myös teleporttaamaan itsensä ja suurin ponnistuksin muita ihmisiä. Tämä kyky löytyy kaikilta Ikuisilta (jotka kuitenkin pitävät kokemusta epämiellyttävänä).

Thanos kykenee myös manipuloimaan Kosmista Voimaa ja lisäämään sen avulla mahtavia kykyjään entistäkin suuremmiksi. Thanoksen tuottamien energiasäteiden arvellaan tuottavan 13780 kPa suuruisen voiman neliötuumaa kohden.

Thanos käyttää rakentamiaan avaruusaluksia matkustaessaan universumissa. Lisäksi hänellä on valtaistuimen muotoinen ja kokoinen istuin, jolla hän matkustaa lyhyempiä matkoja. Thanoksella on lisäksi palvelijoinaan kosmos-robottien armeija.

Nimi
Starlin luultavasti johti Thanoksen nimen kreikan kielen sanasta "thanatos", joka merkitsee kuolemaa. Thanatos oli kreikkalaisessa mytologiassa esiintyvä kuoleman ruumiillistuma, henkilöitymä tai merkki.

Muissa medioissa

Marvel Cinematic Universe
Thanos esiintyy myös Marvel Cinematic Universessa. Hän esiintyi ensimmäisen kerran vuonna 2012 elokuvassa The Avengers, jossa häntä näytteli Damion Poitier. Myöhemmissä elokuvissa häntä näytteli Josh Brolin.
Vaikka Thanos nähtiin The Avengersissa vain lopputekstien jälkeisessä kohtauksessa, hän toimi elokuvan tapahtumien taustavaikuttajana, sillä hänen visiirinsä, The Other, välitti Lokin käyttöön mielenhallintavoimilla varustetun valtikan (jonka sisällä paljastui myöhemmin olevan Mielikivi) sekä armeijan chitaureja. Vastineeksi tästä Lokin piti tuoda hänelle Tesserakti, jonka sisältä paljastui Tilakivi. Kun hyökkäys epäonnistui ja sekä Loki että Tesserakti vietiin Asgardiin, The Other raportoi tästä Thanokselle. Visiiri kuvaili mestarilleen ihmiskunnan haastamista ”Kuoleman kosiskeluksi”, minkä kuullessaan Thanos vain hymyili.
Seuraavan kerran Thanos esiintyi vuonna 2014 elokuvassa Guardians of the Galaxy, jossa hän oli tehnyt sopimuksen krii-rodun fanaattisen edustajan, Ronan Syyttäjän, kanssa. Ronanin piti toimittaa hänelle Voimakivi, joka oli säilössä planeetta Moragille kätkettyssä pallossa. Ronanin avuksi Thanos värväsi adoptiotyttärensä Gamoran ja Nebulan. Mutta Peter Quill / Tähtilordi sai pallon ensin ja lisäksi Gamora petti Thanoksen. Lisäksi kun Ronan lopulta sai kiven haltuunsa, hän ei antanutkaan sitä Thanokselle, vaan aikoi tuhota sillä ensin planeetta Xandarin ja sitten itse Thanoksen. Tämä kuitenkin epäonnistui, kun Quill ja Gamora yhdessä Drax Tuhoajan ja pesukarhu Rocketin kanssa tuhosivat itse Ronanin kyseisellä kivellä ja luovuttivat sen Nova-joukoille, Xandarin puolustusvoimille.
Thanos teki cameo-esiintymisen vuonna 2015 Avengers: Age of Ultronin lopputekstien aikana näytetyssä kohtauksessa, missä hän otti Ikuisuuden rautahanskan ja aikoi etsiä Ikuisuuskivet käsiinsä omin voimin.
Vuoden 2018 elokuvassa Avengers: Infinity War Thanos paljastaa syynsä Ikuisuuskivien etsintään olevan maailmankaikkeuden pelastaminen ylikansoitukselta tuhoamalla puolet sen elävistä olennoista, koska hänen oma kotimaailmansa Titan (joka sarjakuvista poiketen on planeetta toisessa aurinkokunnassa eikä Saturnuksen kuu) oli raunioiutunut ylikansoituksen aiheuttamien ongelmien seurauksena. Hän oli ennen elokuvan tapahtumia tappanut suurimman osan Nidavellirin kääpiöistä ja murskannut näiden kuninkaan, Eitrin, kädet näiden taottua hänelle Ikuisuuden rautahanskan sekä hyökännyt ”lapsiksiin” kutsumiensa Mustan Veljeskunnan jäsenten ja Outrider-armeijan kanssa Xandariin viedäkseen sieltä Voimakiven. Seuraavaksi hän hyökkäsi eloonjääneiden asgardilaisten kimppuun saadakseen Tilakiven Tesseraktin sisältä. Sitten hän vei Knowheresta Keräilijältä Todellisuuskiven ja uhrasi vastentahtoisesti Gamoran saadakseen planeetta Vormirilta Sielukiven. Viimeiset taistelut Kostajia, Galaksin Vartijoita, Tohtori Outoa, Hämähäkkimiestä ja wakandalaisia vastaan käytiin Titanilla ja Wakandassa. Molempien taisteluiden päätteeksi Thanos menetti suurimman osan kätyreistään, mutta sai sekä Aikakiven että Mielikiven ja ennen perääntymistään hän napsautti Ikuisuuden rautahanskalla sormiaan, jolloin elollisia olentoja eri puolilta maailmankaikkeutta alkoi vähitellen muuttua tomuksi. Thanos oli menettänyt lähes kaikki palvelijansa, saanut vakavia vammoja hanskan käytöstä ja vaurioitunut hanska oli jäänyt pysyvästi kiinni hänen käteensä, mutta oli saavuttanut tavoitteensa ja eli nyt maanviljelijänä planeettalla 0269-S, tunnettu myös ”Puutarhana”.
Vuoden 2019 elokuvassa Avengers: Endgame Thanos oli 20 päivää tekonsa jälkeen käyttänyt Ikuisuuden rautahanskaa tuhotakseen Ikuisuuskivet, estääkseen ketään käyttämästä niitä uudelleen, mutta vammautunut sen seurauksena yhä pahemmin. Eloonjääneet Kostajat sekä Nebula, Rocket ja Carol Danvers saapuvat kaksi päivää myöhemmin Puutarhaan ja Thanos kertoo näille mitä oli tehnyt. Raivostuneena tästä Thor tappaa hänet. Viisi vuotta myöhemmin Kostajien käyttäessä Scott Langin avulla Hank Pymiltä jälkeenjäänyttä teknologiaa matkustaakseen kvanttimaailman kautta lainaamaan menneisyyden Ikuisuuskiviä, vuoden 2014 versio Thanoksesta saa tulevaisuuden Nebulan oikosulun ja vuoden 2014 version Nebulalle välittyneitä muistikuvia tutkimalla tietää tulevaisuuden tapahtumista (mukaan lukien tulevaisuuden minänsä suunnitelman onnistumisesta ja kuolemasta). Menneisyyden Nebulan avustuksella hän hyökkää joukkoineen vuoteen 2023. Hulkin käytettyä uutta Ikuisuuden rautahanskaa palauttamaan tomuksi muuttuneet elolliset olennot entiselleen, Thanos, joka huomasi etteivät ihmiset olleetkaan kiitollisia ylikansoituksen estämisestä, aikoi tällä kertaa käyttää Ikuisuuskiviä koko maailmankaikkeuden tuhoamiseen ja luodakseen tilalle uuden, jossa kukaan ei enää muistaisi vanhan tapahtumia tai murehtisi sitä mitä oli menettänyt. Hän ja vuodesta 2014 tulleet Musta Veljeskunta sekä armeija chitaureja, Outridereita ja sakaarilaisia käyvät taisteluun Kostajia, Galaksin Vartijoita, velhoja, asgardilaisia, wakandalaisia ja Ravagereitä vastaan, joka päättyy, kun Rautamies uhraa itsensä käyttääkseen Ikuisuuskiviä muuttaakseen Thanoksen ja koko hänen armeijansa tomuksi.

Katso myös
Darkseid

Aiheesta muualla

Marvel-universumin superroistot
Marvel-universumin supersankarit
Marvel-universumin kosmiset olennot
Marvel-universumin kuolemattomat henkilöt
Marvel-universumin avaruusolennot
Kuvitteelliset maagikot
Kuvitteelliset telekineetikot
Marvel-universumin yli-inhimillisen voimakkaat henkilöt
Sarjakuvien arkkiviholliset
Videopelien loppuvastukset
Seulonnan keskeiset artikkelit